Document ID: 32010R0893

REGULAMENTUL (UE) NR. 893/2010 AL COMISIEI
din 8 octombrie 2010
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime aplicabile reziduurilor de acequinocil, bentazon, carbendazim, ciflutrin, fenamidon, fenazaquin, flonicamid, flutriafol, imidacloprid, ioxinil, metconazol, protioconazol, tebufenozid și tiofanat-metil din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),
întrucât:
(1)
Conținuturile maxime ale reziduurilor (CMR) de bentazon, carbendazim, ciflutrin, fenamidon, ioxinil și tiofanat-metil au fost stabilite în anexa II și partea B din anexa III la Regulamentul (CE) nr. 396/2005. Conținuturile maxime ale reziduurilor (CMR) de acequinocil, fenazaquin, flonicamid, flutriafol, imidacloprid, metconazol, protioconazol și tebufenozid au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru a obține autorizația de a utiliza un produs de protecție a plantelor care conține substanța activă bentazon pe porumb dulce, a fost depusă o cerere de modificare a CMR-urilor existente, în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța acequinocil, o cerere similară a fost depusă în vederea utilizării pe portocale, mandarine, piersici, struguri, roșii și vinete. În ceea ce privește substanța carbendazim, o cerere similară a fost depusă în vederea utilizării pe lămâi, lămâi verzi și mandarine. În ceea ce privește substanța ciflutrin, o cerere similară a fost depusă în vederea utilizării pe dovlecei, castraveții tip cornișon, fasolea cu păstăi, mazărea cu păstăi și cartofi. În ceea ce privește substanța fenamidon, o cerere similară a fost depusă în vederea utilizării pe căpșuni și cucurbitacee. În ceea ce privește substanța fenazaquin, o cerere similară a fost depusă în vederea utilizării pe ceai. În ceea ce privește substanța flonicamid, o cerere similară a fost depusă în vederea utilizării pe citrice, cireșe, ardei, vinete și mazărea fără păstăi. În ceea ce privește substanța flutriafol, o cerere similară a fost depusă în vederea utilizării pe mere, banane și strugurii de vin. În ceea ce privește substanța imidacloprid, o cerere similară a fost depusă în vederea utilizării pe orez. În ceea ce privește substanța ioxinil, o cerere similară a fost depusă în vederea utilizării pe arpagic. În ceea ce privește substanța metconazol, o cerere similară a fost depusă în vederea utilizării pe cireșe, piersici, caise, semințe de bumbac, grâu și sfeclă de zahăr. În ceea ce privește substanța protioconazol, o cerere similară a fost depusă în vederea utilizării pe broccoli și conopidă. În ceea ce privește substanța tebufenozid, o cerere similară a fost depusă în vederea utilizării pe orez. În ceea ce privește substanța tiofanat-metil, o cerere similară a fost depusă în vederea utilizării pe grepfruturi, portocale, lămâi, lămâi verzi și mandarine.
(4)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(5)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la CMR-urile propuse (3). Autoritatea a înaintat aceste avize Comisiei și statelor membre și le-a pus la dispoziția publicului.
(6)
În avizele sale motivate, autoritatea a concluzionat că toate cerințele referitoare la date au fost îndeplinite și că modificările CMR-urilor solicitate de autorii cererilor sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(7)
Pe baza avizelor motivate ale autorității și ținând seama de factorii relevanți pentru contextul în cauză, modificările adecvate ale CMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(8)
Prin urmare, Regulamentul (CE) nr. 396/2005 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 octombrie 2010.

Labels: 7
0
17
6